[{"text_idx": "#000000", "text": "Bydd Caernarfon a\u2019r Fflint yn mynd benben nos Fawrth yn y ras i gyrraedd Ewrop, tra bod y frwydr i osgoi\u2019r cwymp yn parhau yn y Chwech Isaf."}, {"text_idx": "#000002", "text": "Dim ond un pwynt sy\u2019n gwahanu Caernarfon a\u2019r Fflint yn y ras am yr ail safle, ac ar o\u0302l colled yr un i\u2019r ddau di\u0302m nos Wener, bydd y ddwy garfan yn gobeithio bownsio \u2018no\u0302l nos Fawrth."}, {"text_idx": "#000003", "text": "Roedd hi\u2019n golled drom i Gaernarfon nos Wener (Cfon 0-4 Dre) a dyw\u2019r Cofis heb ennill yn eu wyth ge\u0302m gartref ddiwethaf, gan gasglu dim ond dau o bwyntiau o\u2019r gemau rheiny."}, {"text_idx": "#000004", "text": "Ond tydi\u2019r Fflint heb fod yn tanio chwaith gyda\u2019r golled o 3-2 yn erbyn Y Bala nos Wener yn ymestyn rhediad ti\u0302m Neil Gibson i chwe ge\u0302m heb fuddugoliaeth."}, {"text_idx": "#000005", "text": "Cafwyd dwy glasur rhwng y timau yma yn rhan gynta\u2019r tymor gyda\u2019r Fflint yn ennill 3-2 ar yr Oval ym mis Hydref diolch i go\u0302l hwyr Michael Wilde wedi 89 munud, cyn i\u2019r Cofis dalu\u2019r pwyth yn o\u0302l gan ennill 4-3 ar Gae-y-Castell ym mis Rhagfyr."}, {"text_idx": "#000007", "text": "Ar o\u0302l ennill tair ge\u0302m gynghrair yn olynol am y tro cyntaf ers 2010 mae Hwlffordd wedi dringo uwchben Aberystwyth i\u2019r 8fed safle."}, {"text_idx": "#000008", "text": "Mae\u2019r Gwyrdd a\u2019r Duon ar rediad o bedair ge\u0302m heb fuddugoliaeth a bellach dim ond chwe phwynt sydd rhwng Aberystwyth a\u2019r ddau isaf."}, {"text_idx": "#000009", "text": "Hwlffordd yw\u2019r unig di\u0302m o\u2019r uwch gynghrair sydd heb sgorio yn erbyn Aberystwyth y tymor hwn (Hwl 0-0 Aber, Aber 2-0 Hwl) a dyw\u2019r Adar Gleision heb ennill ar Goedlan y Parc ers chwe blynedd."}, {"text_idx": "#000011", "text": "Wedi pedair ge\u0302m heb golli dyw Cei Connah bellach ond driphwynt y tu o\u0302l i\u2019r Barri a diogelwch y 10fed safle."}, {"text_idx": "#000012", "text": "Ar o\u0302l gorffen ar waelod y tabl llynedd roedd y Derwyddon yn lwcus i beidio syrthio o\u2019r gynghrair gan bod neb o\u2019r cynghreiriau is yn esgyn, ac yn dilyn rhediad gwarthus o 33 ge\u0302m gynghrair heb fuddugoliaeth mae\u2019n bosib y bydd ti\u0302m Andy Turner yn sicrhau eu lle yn y ddau isaf nos Fawrth."}, {"text_idx": "#000013", "text": "Fe enillodd Cei Connah eu dwy ge\u0302m yn erbyn y Derwyddon yn rhan gynta\u2019r tymor (Cei 4-0 Cefn, Cefn 0-2 Cei), a dyw\u2019r Nomadiaid heb golli gartref yn erbyn hogiau\u2019r Graig ers Rhagfyr 2011."}, {"text_idx": "#000016", "text": "Mae\u2019r myfyrwyr eisoes wedi curo\u2019r Dreigiau yng Nghwpan Cymru, mewn dwy ge\u0302m gynghrair ac yn rownd gynderfynol Cwpan Nathaniel MG y tymor yma."}, {"text_idx": "#000017", "text": "Mae Met Caerdydd ar rediad o 10 ge\u0302m gynghrair heb golli, tra bo\u2019r Barri wedi colli wyth o\u2019u 10 ge\u0302m ddiwethaf ac mewn perygl gwirioneddol o lithro o\u2019r ddau isaf."}, {"text_idx": "#000018", "text": "Bydd uchafbwyntiau\u2019r gemau ar gael ar wefannau cymdeithasol Sgorio."}]